Betogings, ongelukke ontwrig spesiale stemmeVerkiesing 2016 Foto: Reint Dykema Die eerste stemme in die munisipale verkiesing is Maandagoggend uitgebring deur persone wat vir ŉ spesiale stem geregistreer het, het die Onafhanklike Verkiesingskommissie (OVK) gesê. “Die spesiale stemme is in ŉ paar voorvalle vlugtig vertraag en in sommige gevalle het dit teen 11:00 nog nie begin nie, weens ŉ verskeidenheid redes,” het Mosotho Moepya, hoof verkiesingsbeampte van die OVK, by die nasionale uitslagbedryfsentrum in Pretoria gesê. Die vertragings word toegeskryf aan voertuigongelukke waarin OVK-personeel betrokke was, verkeerde stembriewe wat by stempunte afgelewer is en gemeenskapsbetogings. “ŉ Paar stempunte het laat oopgemaak of was teen 11:00 nog nie oop nie weens betogings wat personeellede verhinder het om toegang te bekom tot die gebiede,” het Moepya gesê. Daar is ook in sommige gebiede slote gegrawe om voertuigtoegang te verhoed. “Dit sluit wyk 8 in Ratlou in Noordwes; wyk 11 in Emfuleni en wyk 16 in Midvaal in Gauteng; wyk 1 in Umzimkhulu in KwaZulu-Natal; wyk 19 in Mbizana, wyk 6 en wyk 16 in Ntabankulu in die Oos-Kaap in.” Die OVK het gesê spesiale stemme in Vuwani, Limpopo, sal eers Dinsdag begin, aangesien slegs 32 aansoeke vir spesiale stemme in dié gebied goedgekeur is. Die OVK het gesê hulle het Maandag 28 klagtes ontvang wat verband hou met beweerde oortredings van die Verkiesingsgedragskode. Altesaam 719 222 aansoeke vir spesiale stemme is goedgekeur: 315 597 (44%) tuisbesoeke en 403 625 (56%) by stempunte.